- Galesia
- <
- 1
- >

Galesia Quraŋ
Polji Galesia yoŋore Quraŋ ruaya.
Mimitaniŋ
Polji Biŋe Quraŋ yo Galesia prowinsre maŋkekerisie kufufuŋ yoŋore quraŋgaya. Galesia prowins oi Eisia Maino (Turkey) maŋineo Rom yoŋoji mitiga yarebi yukuyaŋuŋgo gobuŋ.
Aposol yoŋoji Anuture Biŋe buŋo misauebi bonieru Juda goine eru jiki kotu kantri goineji oŋuakoŋ maŋyaŋuŋ kerisiebuŋ. Damaŋ oo Juda yoŋoji yameŋ keku buŋo yoyoka iŋi mibi yobiŋgaya:
1) “Kotu kantri yoŋoji Mosesre Kadi buŋore so Anuture moge sakiyaŋuŋgo so ketiganimiŋ ine, yoŋoji maŋkekerisie kufufuŋ foriine so fukenimiŋ.” Anutuji ŋiŋigo iŋoyoŋunde roosoe yabeya, yoŋore moge oi saki keketi. Jen 17.10-12. Polji oi maneru “Buŋo oi foriine mata!” miku iŋi mitiga yareya, “Kotu kantri yoŋoji Yesu manesiŋ gabi Anutuji mamanesiŋyaŋuŋ ore eru buŋoyaŋuŋ mitarime posiine fukeru maŋkekerisie kubu foriine fukenimiŋ.”
2) Qaqaji jijibuine yoŋoji Polji Moro Tiriinere usuŋgo gio baya, oi bawakiru eru iŋi mibuŋ, “Pol oi aposol foriine so fukega ore eru buŋoine so maneinebi.” Oŋu mibuŋyoŋ, Polji sanaŋgaru miya, “Nonji Yesure Bobiaŋ Biŋe mimi ŋi fukebe Anutuji osiŋ nuru igodoŋ nuko aposol foriine gogo.” Oŋu miku Galesia yoŋore maŋkekerisie kubuine kubuine eebobore uŋsowoŋ buŋo quraŋgaya. Maŋnoŋuŋ kerisiekimiŋ ine, afagaru Kristo manjoko eteru gioine babeneŋ foriine fukeiŋ.
Buk yoore mobe qoruine 5 oi iŋi:
Buŋo fuŋfuŋgaine 1.1-10
Pol noŋ aposol foriine fukego 1.11–2.21
Anutu yauŋmoririinere Biŋe buŋo 3.1–4.31
Niŋonoŋunde aŋire agi 5.1–6.10
Qurande buŋo koruŋ qoruine 6.11-18
1
1 Pol nonji buŋo mimane ekimiŋ ore Galesia maŋkekerisie kufufuŋ ŋoŋore quraŋ yo quraŋgago. Sosore ŋi fukeinde fuŋne oi iŋi: Ŋiŋigoji aposol giore so igodoŋga nubi baku gogo. Moreŋ ŋi moji so sore nuyayoŋ, Yesu Kristo eru Mama Anutu Madeine oi komegone bogboreya, yokoji burugaru aposol gio narebire baku dimago. 2 Ogopune sosowo noke dimagobi, yoŋoji noŋ kitiŋ nubi quraŋ yo ruabe Galesia prowinsgo maŋkekerisie kufufuŋ kubuine kubuine ŋoŋoreo faga.
3 Anutu Mamanoŋuŋ eru Ofoŋ Yesu Kristo yokoji yauŋmoriri ŋarebire womoo goinebi.
4 Yesuji noŋunde Anutu eru Mama iŋore mi boyoberu noŋunde agiburaŋ ore eru gogoine kisiŋgako qabuŋ. Damaŋ yoo morende damaŋ sembeneo goegobeneŋ, iŋoji yoone munaŋ qaku bomuku nobeiŋ ore eru komeya. 5 Ore eru Anuture tinabiŋe damaŋine damaŋine miteŋ gagobeneŋ tatariine tomiri kuririineke pe ropeiŋ. Buŋo oi foriine.
Bobiaŋ Biŋe oi so mijibugaru mikasigainebi.
6 Nonji ŋoŋore fuŋne ore eru popurebe jiŋo koruŋne riŋaga. Anutuji Kristore yauŋmoriri biŋe qa ŋarenimiŋ ore oŋga ŋareko iŋoke gobuŋyoŋ, nonji boke ŋabebe goineji wareru Bobiaŋ Biŋe furuine mibi damaŋ so joroko kirieru buŋo kekesiine oo qakatoru bojiqojibu gogobi. Ore eru noŋ popure yobugo. 7 Buŋoyaŋuŋ oi Bobiaŋ Biŋe foriine so yobu fukegayoŋ, ŋiŋigo goineji Kristore Bobiaŋ Biŋe oi bobojibu baku bagaigagabi kasigaga. Oŋu fukeko kosa roregaru ŋiŋigo bapakare yabebi maŋyaŋuŋ jijibu fukeme gogobi.
8 Ŋiŋigo oŋuine oi use! Niŋoji Bobiaŋ Biŋe mitaniŋga ŋareru gobeŋ, moji oi kepieru biŋe buŋo furuine mitaniŋgana ine, iŋoji Anuture jiŋo maio misi korure biŋe fukega. Oi niŋoreone moji me Sombunde mimerereŋ moji wakiru mina, oi jibu buŋo oŋuine oi so yobu reŋgainebi. Buŋo kekesiine oi jibu. 9 Buŋo rone miku gobeŋ, oi akoŋ muŋambe yoo moke migo: Ŋoŋoji Bobiaŋ Biŋe roru maneru sabare forebuŋ, moji oi kepieru biŋe buŋo furuine mitaniŋgana ine, Anutuji oi qaiso gako misi korugo rakaine.
10 Buŋo oŋu migo, oi ŋiŋigoji ŋoneaŋi enarebi nake yoŋore jiŋoo sagabemiŋ ore eru so migoyoŋ, Anutuji ŋone nume iŋore jiŋo maio sagabemiŋ ore eru oi migo. Nonji moreŋ ŋiŋigo beufi mane narenimiŋ ore so yobu yameŋ keego. Jikigaru ŋiŋigo jiji eyareku dabe yarenobo ine, nonji Kristore gio babemiŋ ore embimbiŋganobo. Oŋu.
Kristoji qowirie nuko aposol fukeboŋ.
11 O ogopune, Bobiaŋ Biŋere fuŋne oi iŋi mane mukuinebi: Biŋe buŋo mitaniŋgaego, oi moreŋ ŋi moji so manji qougaroiŋ buŋo mime pega. 12 Moji mo oi so qaji nareya. Oi moreŋ ŋi moreone so maneru sabarebeyoŋ, Yesu Kristoji iŋoyoŋe fuke nareru Bobiaŋ Biŋeine barariŋga nareko mane taniŋgabe nonde biŋe fukeya.
13 Ŋoŋoji nonde fuŋne soine manegobi. Juda ŋiŋigoji Anuture Kadi buŋo ore manjo eegobi, nonji rone yoŋore mamane boyoberu yoŋore so fukeru baku goboŋ. Oŋu goku Anuture maŋkekerisie kufufuŋ oi kaneru yaberu qaima eyareru goboŋ. Joineke kekesuesue eyareku roru sibiri yabebemiŋ ore eesoi baku goboŋ.*Apo 8.3; 22.4-5; 26.9-11 14 Juda ŋiŋigo jeŋoŋ ogopune gosanoŋuŋ moagoŋgo gobeŋ, nonji yoŋoreone boakoŋ oi gbiŋ eyare foreru Kadi buŋo ore manjo qaku goboŋ. Oŋu goku Juda eebobonoŋunde fuŋne poretiŋ boyoberu apa ŋasonoŋunde mimiti buŋo egu wakiiŋ ore mokemoke yobu yameŋ keku goboŋ.*Apo 22.3
15 Oŋu eru goboŋyoŋ, Anutuji ronekoŋ maŋgo beu maŋineone ŋone nuru iŋoyoŋunde roosoe nuko eru jiki yauŋmoririinere ore eru oŋga nareya. Oŋga nuya, iŋoji nonde buru iŋi maneme sagaya:*Apo 9.3-6; 22.6-10; 26.13-18 16 Iŋoji Madeinere fuŋne noŋ barariŋga nareko maneiŋgo maneru Yesure Bobiaŋ Biŋe roru kotu kantri goineo raru yoŋore botugo mitaniŋgaru gobemiŋ ore najiya. Iŋoji oŋu najiya ore eru nonji pakereru fuŋfuŋgaineone fuŋgaru moreŋ ŋiŋigo yoŋore kajeqouŋ buŋore so yobu baaru weu yareru go wapeboŋ.
17 Oŋuakoŋ Jerusalem sitio so roperu sosore ŋi aposol rone go wapebuŋ, yoŋoreo so raru fukeboŋ. Oŋu matayoŋ, oo akoŋ Arebia moreŋgo raru goku moke Damaskas sitio kirieboŋ. 18 Damaskas kiriebe gosa yokaomo tariko “Pita ŋoneru mane mukubemiŋ,” miku Jerusalem sitio roperu iŋoke gioboboine 15 ore so goboŋ.*Apo 9.26-30 19 Oo goboŋyoŋ, sosore ŋi aposol goine oi so ŋone yabeboŋ. Ofoŋ gboine Jeims iŋo akoŋ ŋoneboŋ.
20 Ore eru maneniŋ, buŋo quraŋga ŋarego, oi buŋo foriine fukega. Ikoine mo mata. Buŋo oi Anuture jiŋo maio migo.
21 Jerusalem bokeru Siria eru Silisia moreŋgo raru kae goine roregaru goboŋ. 22 Oŋu raru goboŋyoŋ, Judia prowinsre maŋkekerisie kufufuŋ kubuine kubuine Kristoke qakatoru dimagobi, yoŋoji so ŋone nubuŋ ore damaŋ oo noŋ so mane muku nuku gobuŋ. 23 Nonde biŋe buŋo iŋi akoŋ oi yoŋore kajeo rakame manebuŋ, “Rone kekesuesue ba noreru goya, iŋoji qowirieru goga. Mamanesiŋ buŋo mataeiŋ ore qaima banoreya, iŋoji damaŋ muŋanekoŋ yoo iŋoyoŋe buŋo oi akoŋ mitaniŋgaega.” 24 Oŋu maneru nonde eru Anutu miteŋ garu gobuŋ. Oŋu.

- Galesia
- <
- 1
- >

*1:13: Apo 8.3; 22.4-5; 26.9-11

*1:14: Apo 22.3

*1:15: Apo 9.3-6; 22.6-10; 26.13-18

*1:18: Apo 9.26-30

© 2008 BSPNG